Педри

Пе́дро Гонса́лес Ло́пес , көбүнчө Пе́дри деген ысым менен таанымал (25-ноябрь 2002-жылы туулган) — испаниялык футболчу, «Барселона» клубунун жана Испания курамасынын жарым коргоочусу. Дүйнөдөгү эң мыкты жарым коргоочулардын бири болуп эсептелинет.

 Жаштык кези 
Педро Гонсалес Лопес 2002-жылдын 25-ноябрында Канар аралдарындагы Тенерифе аралында, Тегесте шаарында төрөлгөн. Ал кичинесинен эле футболго кызыгып, жергиликтүү академияларда машыккан.

2018-жылы Педри «Лас-Пальмас» клубунун академиясына кошулуп, бат эле негизги командага чейин жеткен.

 Клубдук карьерасы 
 Лас-Пальмас 
2019-жылы Педри «Лас-Пальмас» клубунун негизги курамында дебют жасап, 16 жашында клуб тарыхындагы эң жаш оюнчулардын бири болгон.

 Барселона 
2019-жылдын 2-сентябрында «Барселона» «Лас-Пальмас» клубу менен сезондун аягында Педринин 5 миллион еврого өтүшү тууралуу макулдашканын жарыялаган. Оюнчу каталон клубу менен эки жылга келишим түзгөн. Педри 2020/21-сезондо негизги курамдын маанилүү оюнчусуна айланган. Ошол сезондо ал 70тен ашык матч өткөрүп, клуб жана курама үчүн эң көп ойногон футболчулардын бири болгон.

2021–22-сезондо «Барселона» курамында Падыша Кубогун утуп, карьерасындагы алгачкы чоң трофейге ээ болгон. Ошол сезондо ал көптөгөн оюндарды өткөрүп, рекорддорду жараткан, бирок кийинчерээк сан жаракатынан улам сезонду толук аяктай алган эмес. 2021-жылы Педри клуб менен жаңы келишимге кол койгөн. Ошол эле жылы ал Европадагы 21 жашка чейинки эң мыкты футболчу катары «Алтын Бала» жана «Копа» сыйлыктарына татыган.

2022–23-сезондо Педри Хавинин жетекчилиги астында «Барселона» менен алгачкы Ла Лига чемпиондугун утуп, команданын негизги оюнчуларынын бири болгон. 2024–25-сезондо ал толук кандуу формага келип, командага туруктуу салым кошуп, Ла Лига, Падыша Кубогун жана Испания Суперкубогун жеңип, клуб менен 2030-жылга чейин келишимин узарткан. 2025–26-сезондо Педри айрым жаракаттарга карабай кайра курамга кайтып, Ла Лигада 150 оюн өткөргөн эң жаш оюнчу болуп, Лионель Мессинин рекордун жаңырткан.

 Эл аралык карьерасы 
 Испания улуттук курамасы 
Испаниянын жаштар курамаларында (17, 18, 19, 21, 23 жашка чейин) ойногон. 2021-жылдын мартында башкы машыктыруучу Луис Энрике тарабынан Испаниянын улуттук курама командасына чакырылып, Грекияга каршы беттеште дебют жасаган. Кийинки матчтарда да негизги курамда чыккан.

Евро-2020 турниринде Испаниянын негизги оюнчуларынын бири болуп, командасы менен жарым финалга чейин жеткен. Турнирдин жыйынтыгында эң мыкты жаш оюнчу деп табылып, аны Андрес Иньеста менен салыштыра башташкан. Андан кийин Олимпиада-2020да Испания курамасы менен күмүш медаль уткан.

2022 Дүйнө чемпионатына Испания курамасынын тизмесине кирип, турнирде команданын бардык 4 оюнунда тең негизги курамда ойногон. Испания 1/8 финалда Мароккого пенальтилер сериясында утулуп, мелдештен чыгып калган.

Евро-2024кө Педри узакка созулган жаракаттарына карабай кайра чакырылган. Турнир алдында Түндүк Ирландияга каршы жолдоштук оюнда улуттук курамадагы алгачкы голдорун киргизип, дубль жасаган. Евродо ал Хорватияга, Италияга жана Грузияга каршы оюндарды баштапкы курамда өткөргөн. Германияга каршы чейрек финалда эрте жаракат алып, оюндан чыккан, бирок Испания мелдешти улантып, жыйынтыгында Европа чемпиону болгон.

 Сыйлыктары 
«Барселона»
Ла Лига чемпиону: 2022/23, 2024/25
Испания Кубогунун жеңүүчүсү: 2020/21, 2024/25
Испания Суперкубогунун жеңүүчүсү: 2023, 2025, 2026

Испания
Европа чемпиону: 2024
УЕФА Улуттар лигасынын жеңүүчүсү: 2022/23
УЕФА Улуттар лигасынын финалисти: 2024/25
Олимпиада оюндарынын күмүш байге ээси: 2020

Жеке сыйлыктары
Европа чемпионатынын мыкты жаш оюнчусу: 2020
Европа чемпионатынын символикалык курамасы: 2020
«Golden Boy» сыйлыгынын ээси: 2021
«Копа» сыйлыгынын ээси: 2021
Ла Лиганын сезонунун оюнчусу (күйөрмандардын ою боюнча): 2022/23
Ла Лиганын сезонунун символикалык курамасы: 2021/22, 2022/23, 2024/25
Ла Лиганын айдын мыкты жаш оюнчусу: октябрь 2024
Ла Лиганын айдын мыкты оюнчусу: апрель 2025
Ла Лиганын айдын эң мыкты голунун автору: август 2025
ФИФАнын жылдын символикалык курамасы: 2025

 Булактар 

 Шилтемелер 
Барселонанын расмий сайтындагы футболчунун баракчасы

Категория:«Барселона» футбол клубунун оюнчулары
Категория:Футболчулар